Publication: Magyar Közlöny
Issue: MK-2000-73 (Year: 2000, Number: 73)
Era: 1990-2004
Section: a 7/2000. (VII. 11.) SZCSM rendelethez
Paragraph Index: 587

2. Fejezet A küldemények átvétele, ellenőrzése 2.1. A küldemények beérkezésének módja: — postai úton, — hivatali kézbesítéssel, — telefaxon, — ügyfél által személyesen benyújtott (képviselő által benyújtott), — informatikai-telekommunikációs eszközön, számítógépes levelező rendszeren. 2.2. A küldemény átvételére való jogosultságot és a küldemény érkezésének módjától függő átvételi rendet a belső iratkezelési szabályzatok határozzák meg. 2.3. A küldemény ellenőrzése átvételkor A küldeményt átvevő személy köteles ellenőrizni: — a küldemény átvételére való jogosultságát a címzés alapján; — a kézbesítő okmányok és a küldeményen lévő adatok azonosságát; — az iratot tartalmazó boríték, csomagolás sértetlenségét. 2.4. Az átvétel elismerése A küldemény átvevője a kézbesítőokmányon olvasható aláírásával és az átvétel dátumának feltüntetésével ismeri el az ajánlott küldemények átvételét. Az „azonnali” és „sürgős” jelzésű küldemények átvételi idejét óra, perc pontossággal kell megjelölni. Tértivevényes küldemények esetén gondoskodni kell a tértivevény visszajuttatásáról a feladóhoz. Az ügyfél által személyesen vagy képviselő útján beadott irat esetén az átvételt igazolni kell az átadás alkalmával. A küldeményeket az átvétel napján, de legkésőbb az átvétel napját követő első munkanap kezdetén át kell adni a kijelölt iratkezelőnek, postabontónak postabontásra. 2.5. Biztonsági vizsgálat A küldemények átvételénél érvényesítni kell az OMMFnél érvényben lévő biztonsági előírásokat. Számítógépes érkezés esetén felhasználás előtt el kell végezni az ellenőrzést, vírustalanítást. 2.6. Sérült küldemény kezelése Sérült küldemény átvétele esetén a sérülés tényét „felbontva” vagy „sérülten érkezett” záradék rávezetésével a borítékon jelölni kell, és soron kívül kell ellenőrizni a küldemény tartalmának meglétét. A levél tartalmából megállapíthatóan hiányzó iratokról — a tárgyban felvett jegyzőkönyv megküldésével — a feladót értesíteni kell. 2.7. Téves címzés Téves címzés vagy helytelen kézbesítés esetén a küldeményt felbontatlanul azonnal továbbítani kell a címzetthez, vagy ha ez nem lehetséges, vissza kell küldeni a postának vagy a feladónak. 2.8. Küldemények szétosztása postaátvevő esetén (küldeménytovábbítás) Amennyiben a postaátvevő különböző székhelyű, nem központosított iktatásban eljáró szervezeti egység küldeményeit is átveszi, akkor az érkezett küldeményeket szervezeti egységenként csoportosítja, majd kézbesítőkönyvvel továbbítja az illetékeshez. Az „azonnali” vagy „sürgős” jelzésű küldeményeket soron kívül kell továbbítani.

Source: https://magyarkozlony.hu/hivatalos-lapok/0389bd278d19edde2747eb29ba54b3e4eb3e8466/dokumentumok/bbfbd45e1b7e52ece3b1f39aea2daf1d1580e17e/letoltes